ಚೆನ್ನೈ ಸೂಪರ್ಕಿಂಗ್ಸ್ ತಂಡಕ್ಕೆ ಇನ್ನೂ ಇದೆ ಪ್ಲೇಆಫ್ ಅವಕಾಶ! ಹೀಗಿದೆ ಲೆಕ್ಕಾಚಾರ. ಬೆಂಗಳೂರು: ಆಡಿದ ಮೊದಲ 10 ಪಂದ್ಯಗಳಲ್ಲಿ 7 ಸೋಲು ಅನುಭವಿಸಿ ಐಪಿಎಲ್ 13ನೇ ಆವೃತ್ತಿಯ ಅಂಕಪಟ್ಟಿಯಲ್ಲಿ ಕೊನೆಯ ಸ್ಥಾನಕ್ಕೆ ಕುಸಿದಿರುವ ಚೆನ್ನೈ ಸೂಪರ್ಕಿಂಗ್ಸ್ ತಂಡಕ್ಕೆ ಪ್ಲೇಆಫ್ ಹಂತಕ್ಕೇರುವ ಅವಕಾಶದ ಬಾಗಿಲು ಮುಚ್ಚಿ ಹೋಗಿದೆ ಎಂಬುದು ಹೆಚ್ಚಿನ ಎಲ್ಲ ಕ್ರಿಕೆಟ್ ಪ್ರೇಮಿಗಳ ಭಾವನೆಯಾಗಿದೆ. ಆದರೆ ಎಂಎಸ್ ಧೋನಿ ಸಾರಥ್ಯದ ತಂಡಕ್ಕೆ ಟೂರ್ನಿಯಲ್ಲಿ ಇನ್ನೂ ಪ್ರಶಸ್ತಿ ಗೆಲುವಿನ ಅವಕಾಶಗಳಿವೆ. ಲೆಕ್ಕಾಚಾರಗಳ ಪ್ರಕಾರ, 3 ಬಾರಿಯ ಚಾಂಪಿಯನ್ ಸಿಎಸ್ಕೆ ತಂಡಕ್ಕೆ ಈ ಸಲವೇ 4ನೇ ಬಾರಿ ಪ್ರಶಸ್ತಿ ಒಲಿಸಿಕೊಳ್ಳುವ ಅವಕಾಶ ಇನ್ನೂ ಜೀವಂತವಾಗಿದೆ. ಆ ಲೆಕ್ಕಾಚಾರ ಹೇಗಿದೆ ಎಂಬುದನ್ನು ತಿಳಿದುಕೊಳ್ಳಬೇಕಾದರೆ ಈ ಸ್ಟೋರಿ ಓದಿ ಟೂರ್ನಿಯ ಹಾಲಿ ಅಂಕಪಟ್ಟಿಯನ್ನು ಗಮನಿಸಿದಾಗ ಯಾವ ತಂಡಕ್ಕೂ ಇನ್ನೂ ಪ್ಲೇಆಫ್ ಸ್ಥಾನ ಖಚಿತಗೊಂಡಿಲ್ಲ. ಅದೇ ರೀತಿ ಯಾವ ತಂಡವೂ ಇನ್ನೂ ಟೂರ್ನಿಯಿಂದ ಅಧಿಕೃತವಾಗಿ ಹೊರಬಿದ್ದಿಲ್ಲ. ಅಗ್ರ 2 ಸ್ಥಾನದಲ್ಲಿರುವ ಡೆಲ್ಲಿ ಕ್ಯಾಪಿಟಲ್ಸ್ ಮತ್ತು ಆರ್ಸಿಬಿ ಕೂಡ ಪ್ಲೇಆಫ್ ಪ್ರವೇಶ ಖಚಿತಪಡಿಸಿಕೊಳ್ಳಲು ಇನ್ನೊಂದು ಪಂದ್ಯವನ್ನು ಗೆಲ್ಲಬೇಕಾದ ಅಗತ್ಯವಿದೆ. ಮೂರನೇ ತಂಡವಾಗಿ ಹಾಲಿ ಚಾಂಪಿಯನ್ ಮುಂಬೈ ಇಂಡಿಯನ್ಸ್ ಪ್ಲೇಆಫ್ ಹಂತಕ್ಕೇರುವುದು ಬಹುತೇಕ ಖಚಿತವೆನಿಸಿದೆ. ಇನ್ನುಳಿದ ಒಂದು ಸ್ಥಾನಕ್ಕೆ ಬಾಕಿ 5 ತಂಡಗಳ ನಡುವೆ ಜಿದ್ದಾಜಿದ್ದಿನ ಪೈಪೋಟಿ ಏರ್ಪಡುವ ನಿರೀಕ್ಷೆ ಇಡಲಾಗಿದೆ. ಚೆನ್ನೈ ಸೂಪರ್ಕಿಂಗ್ಸ್ ತಂಡದ ವಿಷಯಕ್ಕೆ ಬಂದರೆ, ಇದುವರೆಗೆ ಆಡಿರುವ 10 ಪಂದ್ಯಗಳಲ್ಲಿ 3ರಲ್ಲಷ್ಟೇ ಗೆದ್ದು, 7ರಲ್ಲಿ ಸೋಲು ಕಂಡಿದೆ. ಇದರಿಂದ ಕೇವಲ 6 ಅಂಕಗಳೊಂದಿಗೆ ಅಂಕಪಟ್ಟಿಯಲ್ಲಿ ಕೊನೆಯ ಸ್ಥಾನದಲ್ಲಿದೆ. ಬಾಕಿ ಉಳಿದಿರುವ 4 ಪಂದ್ಯಗಳಲ್ಲೂ ಭರ್ಜರಿಯಾಗಿ ಗೆಲುವು ಕಂಡರೆ ಚೆನ್ನೈ ಸೂಪರ್ಕಿಂಗ್ಸ್ ತಂಡ 14 ಅಂಕಗಳೊಂದಿಗೆ ಪ್ಲೇಆಫ್ಗೆ ಏರಬಹುದಾಗಿದೆ. ಆದರೆ ಇದಕ್ಕೆ ಅದೃಷ್ಟವೂ ಸಿಎಸ್ಕೆ ತಂಡಕ್ಕೆ ಸಾಥ್ ನೀಡಬೇಕಾಗಿದೆ. ಸಿಎಸ್ಕೆ ತಂಡ ಉಳಿದ 4 ಪಂದ್ಯಗಳಲ್ಲಿ ಜಯಿಸುವ ಜತೆಗೆ ಮತ್ತೊಂದೆಡೆ ರಾಜಸ್ಥಾನ ರಾಯಲ್ಸ್, ಸನ್ರೈಸರ್ಸ್ ಮತ್ತು ಕಿಂಗ್ಸ್ ಇಲೆವೆನ್ ಪಂಜಾಬ್ ತಂಡಗಳು ಬಾಕಿ ಉಳಿದಿರುವ ಪಂದ್ಯಗಳ ಪೈಕಿ ಕನಿಷ್ಠ 2ರಲ್ಲಿ ಸೋಲಬೇಕಾಗಿದೆ. ಜತೆಗೆ ಕೋಲ್ಕತ ನೈಟ್ರೈಡರ್ಸ್ ತಂಡವೂ ಬಾಕಿ ಉಳಿದಿರುವ 4 ಪಂದ್ಯಗಳ ಪೈಕಿ 3ರಲ್ಲಿ ಸೋಲು ಕಾಣಬೇಕಾಗಿದೆ. ಇದರಿಂದ ಇವೆಲ್ಲ ತಂಡಗಳು ಗರಿಷ್ಠ 12 ಅಂಕಗಳನ್ನಷ್ಟೇ ಗಳಿಸಲಿವೆ. ಆಗ ಸಿಎಸ್ಕೆ ತಂಡ 14 ಅಂಕಗಳೊಂದಿಗೆ ಸರಾಗವಾಗಿ ಪ್ಲೇಆಫ್ ಹಂತಕ್ಕೇರಬಹುದಾಗಿದೆ. ಇನ್ನೊಂದು ಲೆಕ್ಕಾಚಾರದ ಪ್ರಕಾರ, ಸಿಎಸ್ಕೆ ತಂಡ ಪ್ಲೇಆಫ್ ಹಂತಕ್ಕೇರಬೇಕಾದರೆ ರನ್ರೇಟ್ನಲ್ಲೂ ಮೇಲುಗೈ ಸಾಧಿಸಬೇಕಾಗುತ್ತದೆ. ಇದರನ್ವಯ, ಸಿಎಸ್ಕೆ ತಂಡ ತನ್ನ ಬಾಕಿ ಉಳಿದಿರುವ ಎಲ್ಲ 4 ಪಂದ್ಯಗಳನ್ನು ಜಯಿಸುವ ಜತೆಗೆ ಮತ್ತೊಂದೆಡೆ ರಾಜಸ್ಥಾನ ರಾಯಲ್ಸ್, ಕಿಂಗ್ಸ್ ಇಲೆವೆನ್ ಪಂಜಾಬ್ ತಂಡಗಳು ಬಾಕಿ ಉಳಿದಿರುವ 4 ಪಂದ್ಯಗಳ ಪೈಕಿ ಕನಿಷ್ಠ 1ರಲ್ಲಿ ಸೋಲು ಕಾಣಬೇಕು. ಜತೆಗೆ ಸನ್ರೈಸರ್ಸ್ ಹೈದರಾಬಾದ್ ತಂಡವೂ ಬಾಕಿ ಉಳಿದಿರುವ 5 ಪಂದ್ಯಗಳ ಪೈಕಿ 1ರಲ್ಲಿ ಸೋಲು ಕಾಣಬೇಕು. ಕೆಕೆಆರ್ ತಂಡವೂ ಬಾಕಿ ಉಳಿದಿರುವ 4 ಪಂದ್ಯಗಳ ಪೈಕಿ ಕನಿಷ್ಠ 2ರಲ್ಲಿ ಸೋಲು ಕಾಣಬೇಕು. ಆಗ ಸಿಎಸ್ಕೆ ಜತೆಗೆ ಈ 4 ತಂಡಗಳಿಗೂ ಗರಿಷ್ಠ 14 ಅಂಕ ಕಲೆಹಾಕುವ ಅವಕಾಶವಷ್ಟೇ ಇರುತ್ತದೆ. ಈ ಲೆಕ್ಕಾಚಾರ ಬಂದಾಗ ಸಿಎಸ್ಕೆ ತಂಡ ರನ್ರೇಟ್ ಲೆಕ್ಕಾಚಾರದಲ್ಲಿ ಉಳಿದೆಲ್ಲ ತಂಡಗಳನ್ನು ಮೀರಿಸಿದರೆ ಪ್ಲೇಆಫ್ ಹಂತಕ್ಕೇರಬಹುದಾಗಿದೆ. ಇವೆಲ್ಲ ಪವಾಡಸದೃಶ ಬೆಳವಣಿಗೆಗಳು ಸಿಎಸ್ಕೆ ತಂಡಕ್ಕೆ ಪೂರಕವಾಗಿ ಬಂದರೆ, ಐಪಿಎಲ್ ಇತಿಹಾಸದಲ್ಲಿ ಒಮ್ಮೆಯೂ ಪ್ಲೇಆಫ್ ಅಥವಾ ಸೆಮಿಫೈನಲ್ ಪ್ರವೇಶ ತಪ್ಪಿಸಿಕೊಳ್ಳದಿರುವ ಚೆನ್ನೈ ಸೂಪರ್ಕಿಂಗ್ಸ್ ತಂಡದ ದಾಖಲೆ ಸುಭದ್ರವಾಗಿ ಉಳಿಯಲಿದೆ. ಇದೇ ರೀತಿ, ಸಿಎಸ್ಕೆ ತಂಡ ಐಪಿಎಲ್ ಆವೃತ್ತಿಯೊಂದರಲ್ಲಿ ಹಿಂದೆಂದೂ 7ಕ್ಕಿಂತ ಹೆಚ್ಚು ಸೋಲು ಕಂಡ ದೃಷ್ಟಾಂತವಿಲ್ಲ. ಒಂದು ವೇಳೆ ಈ ದಾಖಲೆ ಉಳಿಸಿಕೊಳ್ಳಲು ಸಾಧ್ಯವಾಗದೆ 8ನೇ ಸೋಲನ್ನು ಸಿಎಸ್ಕೆ ತಂಡ ಎದುರು ನೋಡಿದರೆ, ಮೇಲಿನ ಯಾವ ಲೆಕ್ಕಾಚಾರಗಳೂ ಕೈಗೂಡದೆ ಸಿಎಸ್ಕೆ ತಂಡ ಐಪಿಎಲ್ ಇತಿಹಾಸದಲ್ಲಿ ಮೊದಲ ಬಾರಿಗೆ ಲೀಗ್ ಹಂತದಲ್ಲೇ ನಿರ್ಗಮಿಸಬೇಕಾಗುತ್ತದೆ.